47 Yo yina, Yozefi kwendaka mpi zabisaka Farao+ nde: “Tata na mono, bampangi na mono, mameme na bo, bangombe na bo, mpi bima na bo yonso me kwisa, bo me katuka na insi ya Kanana, mpi bo kele na insi ya Goshene.”+2 Yandi bakaka bampangi na yandi tanu mpi songaka bo na Farao.+3 Farao tubilaka bampangi na yandi nde: “Inki kisalu beno ke salaka?” Bo vutudilaka Farao nde: “Bansadi na nge kele bankengidi ya mameme, beto ti ba-nkaka na beto.”+4 Ebuna bo tubilaka Farao nde: “Beto me kwisa kuzinga bonso banzenza na insi yai,+ sambu nzala kele ngolo na insi ya Kanana,+ mpi matiti ya kudisa bitwisi ya bansadi na nge kele ve. Pardo, pesa bansadi na nge nzila ya kuzinga na insi ya Goshene.”+5 Ebuna Farao tubilaka Yozefi nde: “Tata na nge mpi bampangi na nge me kwisa awa na nge.6 Insi ya Ezipte kele na maboko na nge. Bika nde tata na nge mpi bampangi na nge kuzinga na kitini ya kuluta kitoko ya insi yai.+ Bika nde bo zinga na insi ya Goshene, mpi kana nge zaba babakala ya me fwana na kati na bo, tula bo na kutala bitwisi na mono.”7 Ebuna Yozefi nataka tata na yandi Yakobi mpi songaka yandi na Farao, mpi Yakobi sakumunaka Farao.8 Farao yulaka Yakobi nde: “Nge kele ti bamvula ikwa?”9 Yakobi tubilaka Farao nde: “Bamvula ya mono me yungana-yunganaka* kele 130. Bamvula ya luzingu na mono kele fioti mpi ya mpasi,+ mpi yo kele ve mingi bonso bamvula ya luzingu ya ba-nkaka na mono na nsungi ya bo vandaka kuyungana-yungana.”*+10 Na nima, Yakobi sakumunaka Farao mpi katukaka na ntwala na yandi mpi basikaka.11 Yo yina, Yozefi songaka tata na yandi mpi bampangi na yandi na kuzinga na insi ya Ezipte mpi yandi pesaka bo kitini ya ntoto, na kitini ya kuluta kitoko ya insi yina, na insi ya Ramesesi,+ kaka mutindu Farao tubaka.12 Yozefi landaka kupesa tata na yandi, bampangi na yandi, mpi bantu yonso ya nzo ya tata na yandi madia* na kutadila ntalu ya bana na bo.13 Madia* vandaka ve na insi ya mvimba, sambu nzala vandaka ngolo kibeni, mpi insi ya Ezipte ti insi ya Kanana lembaka sambu na nzala+ yina.14 Yozefi vandaka kukutika mbongo yonso yina vandaka na insi ya Ezipte mpi na insi ya Kanana sambu na bambuma yina bantu vandaka kusumba,+ mpi Yozefi vandaka kunata mbongo yina na nzo ya Farao.15 Na nima, mbongo ya insi ya Ezipte mpi mbongo ya insi ya Kanana manaka, mpi bantu yonso ya Ezipte yantikaka kukwisa na Yozefi mpi kutuba nde: “Pesa beto madia! Sambu na nki beto fwete fwa na ntwala na nge sambu mbongo na beto me mana?”16 Ebuna Yozefi tubaka nde: “Kana mbongo na beno me mana, beno pesa bitwisi na beno, ebuna mono ta pesa beno madia na kisika ya bitwisi na beno.”17 Yo yina, bo yantikaka kunatila Yozefi bitwisi na bo, mpi Yozefi vandaka kupesa bo madia na kisika ya bampunda na bo ya bitumba, mameme, bankombo, bangombe, mpi bampunda, ebuna yandi vandaka kupesa bo madia na kisika ya bitwisi na bo yonso na mvula yina.18 Na nsuka ya mvula yina, bo yantikaka kukwisa na yandi na mvula yina landaka mpi kutuba nde: “Beto ta bumbila ve mfumu na mono nde beto me pesaka dezia mfumu na mono mbongo mpi bambisi ya bwala. Beto kele diaka ve ti kima ya kupesa mfumu na mono katula kaka nitu na beto mpi ntoto na beto.19 Sambu na nki beto fwete fwa na ntwala na nge, beto mpi ntoto na beto? Sumba beto mpi ntoto na beto sambu na madia, ebuna beto ti ntoto na beto, beto ta kuma bampika ya Farao. Pesa beto nkeni sambu beto zinga mpi beto fwa ve, sambu ntoto na beto kubikala ve mpamba.”20 Yo yina, Yozefi sumbilaka Farao insi ya mvimba ya bantu ya Ezipte sambu bantu yonso ya Ezipte tekaka bilanga na bo, sambu nzala vandaka ngolo kibeni; mpi ntoto kumaka ya Farao.21 Ebuna yandi katulaka bantu mpi kotisaka bo na bambanza, yantika nsuka mosi ya teritware ya Ezipte tii na nsuka ya nkaka.+22 Yandi sumbaka ve kaka ntoto ya banganga-nzambi,+ sambu madia ya banganga-nzambi vandaka kukatuka na Farao mpi bo vandaka kuzinga na madia yina Farao vandaka kupesa bo. Yo yina bo tekaka ve ntoto na bo.23 Ebuna Yozefi tubilaka bantu nde: “Beno tala, bubu yai mono me sumba beno mpi ntoto na beno sambu na Farao. Nkeni na beno yo yai, mpi beno fwete kuna yo na ntoto.24 Ntangu yo ta buta, beno ta pesa ndambu mosi na kati ya bandambu tanu na Farao,+ kansi bandambu iya ta vanda ya beno sambu beno kuna na bilanga mpi sambu beno ti bantu yina kele na banzo na beno mpi bana na beno kudia.”25 Ebuna bo tubaka nde: “Nge me tanina luzingu na beto.+ Bika mfumu na mono kundima beto, ebuna beto ta kuma bampika ya Farao.”+26 Mpi Yozefi kumisaka yo nsiku, yina kele kaka tii bubu na nsi ya Ezipte, nde ndambu mosi na kati ya bandambu tanu kele ya Farao. Kaka ntoto ya banganga-nzambi kumaka ve ya Farao.+27 Izraele landaka kuzinga na insi ya Ezipte, na insi ya Goshene,+ mpi bo vandaka na insi yina, bo butaka mingi, ebuna bo kumaka mingi kibeni.+28 Mpi Yakobi zingaka na insi ya Ezipte bamvula 17, mpi bilumbu ya luzingu ya Yakobi vandaka bamvula 147.+29 Ntangu yina Izraele zolaka kufwa kumaka pene-pene,+ yo yina yandi bingaka mwana na yandi Yozefi mpi tubaka nde: “Ntangu yai, kana nge me ndima mono, pardo, tula diboko na nge na nsi ya mbendi na mono, mpi monisila mono zola ya kwikama mpi kwikama. Pardo, kuzika mono ve na Ezipte.+30 Kana mono fwa,* nge fwete basisa mono na Ezipte mpi kuzika mono na maziamu ya ba-nkaka na mono.”+ Yo yina yandi tubaka nde: “Mono ta sala kaka mutindu nge me tuba.”31 Ebuna yandi tubaka nde: “Zenga kieleka na ntwala na mono.” Yozefi zengaka kieleka na ntwala na yandi.+ Ebuna Izraele fukamaka luse na ntoto na ntu ya mbeto na yandi.+
Banoti na nsi ya lutiti
^ To “me zingaka ntangu fioti; me zingaka bonso munzenza.”
^ To “me zingaka ntangu fioti; me zingaka bonso munzenza.”
kon_Latn kon_Latn kon_Latn kon_Latn